和子瞻鳳翔八觀八首 楊惠之塑維摩像
作者：蘇轍
朝代：宋

paragraphs: 金粟如來瘦如腊，坐上文殊秋月圓。
法門論極兩相可，言語不復相通傳。
至人養心遺四體，瘦不爲病肥非妍。
誰人好道塑遺像，鮐皮束骨筋扶咽。
兀然隠几心已滅，形如病鶴竦兩肩。
骨節支離體疏緩，兩目視物猶烱然。
長嗟靈運不知道，强翦美鬚插兩顴。
彼人視身若枯木，割去右臂非所患。
何况塑畫已身外，豈必奪爾庸自全。
真人遺意世莫識，時有遊僧施鉢錢。